b'\n_START_ARTICLE_\nEifelrennen 1939\n_START_SECTION_\nPred dirko\n_START_PARAGRAPH_\nTo je bila prva dirka sezone za mo\xc5\xa1tvo Auto Uniona, ki je na dirko pripeljalo kar \xc5\xa1est dirka\xc4\x8dev, Mercedes-Benz pa je na dirko pripeljal pet dirkalnikov. Eden od njih je bil opremljen z novim motorjem, ki je imel dvostopenjski superkompresor, toda tako Rudolf Caracciola, kot tudi Manfred von Brauchitsch ga nista \xc5\xbeelela, ker sta menila, da je preve\xc4\x8d nezanesljiv. Zato je z njim dirkal Hermann Lang. Ob njih so bili na dirki le \xc5\xa1e trije dirka\xc4\x8di z Maseratiji in dva s Talbotoma. Pred in med dirko so se morali dirka\xc4\x8di nem\xc5\xa1kih dirkalnikov udele\xc5\xbeiti promocijskega snemanja. Drugi dan prostih treningov je von Brauchitsch celo tr\xc4\x8dil z enim od snemalnih avtomobilov. Richard Seaman in von Brauchitsch sta bila prvi dan prostih treningov najhitrej\xc5\xa1a s \xc4\x8dasom 9:58, sledil jima je Caracciola s \xc4\x8dasom 10:04. Drugi dan je de\xc5\xbeevalo, tretji dan prostih treningov pa je Lang, ki je imel pred tem te\xc5\xbeave z novim motorjem, s \xc4\x8dasom 9:54 osvojil najbolj\xc5\xa1i \xc5\xa1tartni polo\xc5\xbeaj. V prvo vrsto sta se uvrstila \xc5\xa1e Tazio Nuvolari in Caracciola. Hans Stuck ni \xc5\xa1tartal, ker si je zvil gle\xc5\xbeenj pri kegljanju, rezervni dirka\xc4\x8d Georg Meier, ki bi ga moral zamenjati, pa ni \xc5\xa1tartal zaradi te\xc5\xbeav z dirkalnikom._NEWLINE_Nuvolari je na prostih treningih testiral obrabo pnevmatik, \xc4\x8de bi lahko dirko odpeljal brez postanka v boksih. Mercedesovo vodstvo je vsem svojim dirka\xc4\x8dem naro\xc4\x8dilo, naj dirkajo na polno in opravijo en postanek v boksih, Lang v \xc4\x8detrtem krogu, von Brauchitsch v petem, Caracciola on v \xc5\xa1estem in Seaman v sedmem.\n_START_SECTION_\nDirka\n_START_PARAGRAPH_\nVon Brauchitsch in Seaman sta odli\xc4\x8dno \xc5\xa1tartala, toda zaradi tega sta imela med dirko te\xc5\xbeave s sklopko. Seaman je moral \xc5\xbee po nekaj sto metrih odstopiti, von Brauchitscha pa je najprej prehitel Lang, nato pa je izgubil \xc5\xa1e nekaj mest. Po koncu prvega kroga je vodil Lang, sledili so mu Caracciola, von Brauchitsch in Nuvolari. Lang je res vozil na polno in naredil razliko \xc5\xa1tirinajstih sekund, Caracciola mu je odgovoril s krogov 9:54 in razliko zmanj\xc5\xa1al na osem sekund, v \xc4\x8detrtem krogu pa je Lang kot na\xc4\x8drtovano opravil svoj postanek v boksih, ki je trajal triintrideset sekund, in Caracciola je prevzel vodstvo. Lang se je na stezo vrnil na tretje mesto za Caracciolo in Nuvolara ter takoj odpeljal hiter krog s \xc4\x8dasom 9:59. Caracciola je svoj postanek opravil v \xc5\xa1estem krogu, po sedemintridesetih sekundah se je vrnil na tretje mesto tik za Langa._NEWLINE_Nuvolari je s tem prevzel vodstvo, Lang pa je z novim motorjem odpeljal rekord kroga s \xc4\x8dasom 9:52,2 in \xc5\xbee kmalu ujel Nuvolarija. Nekaj ovinkov sta odpeljala kolo ob kolesu, v ovinku D\xc3\xb6ttinger H\xc3\xb6he pa ga je Lang uspel prehiteti in prevzel je vodstvo. Nuvolari mu je sprva \xc5\xbeelel sledili, toda \xc5\xbee kmalu je popustil, ker je bil na taktiki brez postanka in je moral zato hraniti pnevmatike. Lang je uspel vodstvo zadr\xc5\xbeati do cilja in zmagati, Nuvolari je ostal drugi, Caracciola tretji, von Brauchitsch pa je bil \xc4\x8detrti.\n_START_SECTION_\nPo dirki\n_START_PARAGRAPH_\nPo dirki je pri\xc5\xa1lo do spora v Mercedesovem mo\xc5\xa1tvu med \xc5\xa1portnim direktorjem, Alfredom Neubauerjem, in prvim zvezdnikom Caracciolo. Slednji je na sestanku z ostalimi predstavniki mo\xc5\xa1tvu o\xc4\x8dital, da favorizira Langa, ker so mu ob postanku nalili tristo litrov goriva, namesto potrebnih sto, ker so dali Langu najbolj\xc5\xa1i motor ter zaradi slab\xc5\xa1ih pnevmatik, slab\xc5\xa1ih \xc5\xa1tartnih polo\xc5\xbeajev in motorjev v zadnjih sezonah.'